ტულუზა
ტულუზა (ფრანგ. Toulouse (გამოითქმის [tuluz] სტანდ. ფრანგულად, და [tuˈluzə] ადგილობრივ აქცენტზე; ოქსიტ. Tolosa, გამოითქმის [tuˈluzɔ]) — ქალაქი სამხრეთ-დასავლეთ საფრანგეთში, მდინარე გარონაზე. საფრანგეთის სიდიდით მე-4 ქალაქი (პარიზის, მარსელისა და ლიონის შემდეგ). 2021 წლის მონაცემებით, ქალაქში 504 078 ადამიანი ცხოვრობს, ალგომერაციის ტერიტორიაზე კი — 1 490 640. ტულუზა საფრანგეთის 22 მეტროპოლიდან ერთ-ერთის ცენტრია. 2014-2020 წლებში ტულუზის ალგომერაცია საფრანგეთის ერთ-ერთი ყველაზე სწრაფად მზარდი იყო იმ აგლომერაციებს შორის, რომელთა მოსახლეობა 500 000-ს აღემატებოდა. ტულუზა ევროპის საჰაერო ინდუსტრიის ცენტრია. აქ მდებარეობს Airbus-ის, SPOT-ის თანამგზავრული სისტემისა და ATR-ის შტაბ-ბინები, ასევე ტულუზის კოსმოსური ცენტრი, რომელიც ევროპის უდიდესი ეროვნული კოსმოსური ცენტრია. გარდა ამისა, აქვე მდებარეობს ნატოს კოსმოსური ცენტრი, ასევე საფრანგეთის კოსმოსური სარდლობა და აკადემია.